Et enigt byråd i Aalborg Kommune vedtog mandag at stille en kommunegaranti på 2,5 millioner kroner til det økonomisk trængte Vaarst-Fjellerad Biogasanlæg.

I første omgang er et af Danmarks ældste biogasanlæg reddet. Med en kommunegaranti på 2,5 millioner kroner fra Aalborg Kommune, kan folkene bag anlægget nu arbejde på at få genoprettet økonomien på kort sigt. Blandt andet via forhandlinger med landmænd om betalingen for at aftage den gylle, som værket bruger til at producere varme. Efter sommerferien skal byrådet tage stilling til om anlægget skal have endnu en kommunegaranti på yderligere 12,5 millioner kroner.